Dette kommer som følge av større vekt og fokus på disse egenskapene i avlsmålet, ved utvalg av avlsdyr ute hos den enkelte avlsbesetning og ved råner til semin. Gjennomsnitt fôrforbruk fra 40 til 120 kg for rånene som ble satt inn i semin i 2017 er 2,03 kg/kg tilvekst. Sammenlignet med andre raser er tallene for Norsvin Duroc imponerende. De fleste tester sine raser i intervaller opp til 100 kg, og fôrutnyttingen går ned med økende vekt. For tilvekst var gjennomsnittlig daglig tilvekst på 1140 gram for de duroc­rånene som ble satt inn i semin.
I 2017 signerte Norsk Duroc AS og Topigs Norsvin en avtale om distribusjon av Norsvin Duroc i internasjonale markeder. Den genetiske utviklingen som er vist de siste årene var avgjørende for at Norsvin Duroc ble valgt. For Norsvin Duroc betyr avtalen økt framtidig satsning.
En høy genetisk framgang for tilvekst og fôrforbruk setter store krav til fôrsammensetningen, og fôret må stadig endres slik at grisen får tilført de næringsstoffene den trenger for å ha god utvikling, helse og trivsel. Hvis fôret ikke er optimalt, greier man ikke å ta ut det høye potensialet som ligger i dagens genetikk.
Det er et udiskutabelt faktum at Norsvin Landsvin i kombinasjon med Topigs Norsvin Z-line gir verdens beste hybridpurke (TN70). Det verdensledende landsvinet er et resultat av 60 år med målrettet avlsarbeid basert på samvirketanken. I 2017 ble endelig Norsvin Duroc tilgjengelig for alle slaktegrisprodusenter i Norge. Dette, kombinert med et økende internasjonalt marked, gir rom for økt satsning på duroc som felles farrase i Norge. I tillegg til å bidra økonomisk, vil erfaring fra internasjonale markeder gi nyttige tilbakemeldinger som igjen vil komme den norske bonden til gode. Som for landsvinet er det norske avlsbesetninger som er bærebjelken i arbeidet. Hvis vi drar lasset sammen kan vi utvikle en farrase skreddersydd for norske svineprodusenter.